ଭୁବନେଶ୍ବରଃ ରାଜ୍ୟରେ ପ୍ରଥମ ଘଟଣା। ବିନା ପଞ୍ଜୀକରଣରେ ଚାଲୁଥିବା ଏକ ଧାନ ଅମଳକାରୀ ଯାନ ଧରାପଡିଛି। ଆଞ୍ଚଳିକ ପରିବହନ କାର୍ୟ୍ୟାଳୟ (ଆର୍ଟିଓ-୧)ଙ୍କ ପକ୍ଷରୁ ଏହି ଧାନ କଟା ମେସିନ୍ ଉପରେ ୧,୦୫,୦୦୦ (ଏକ ଲକ୍ଷ ୫ ହଜାର) ଟଙ୍କା ଜୋରିମାନା କରାଯାଇଛି। ବିନା ପଞ୍ଜୀକରଣରେ ଚାଲୁଥିବା ଏହି ମେସିନ୍କୁ ଜବତ କରାଯାଇ ଡ୍ରାଇଭିଂ ଟେଷ୍ଟିଂ ପଡିଆରେ ରଖାଯାଇଛି। ରାଜ୍ୟରେ ପ୍ରଥମ ଥର ଲାଗି କୌଣସି ଗାଡ଼ିକୁ ଗୋଟିଏ ମୋଟର ଯାନ ଆଇନର ଧାରାରେ ୧ ଲକ୍ଷ ଟଙ୍କା ଜୋରିମାନା କରାଯିବା ଘଟଣା ବୋଲି ଜଣେ ପରିବହନ ବିଭାଗର ବରିଷ୍ଠ ଅଧିକାରୀ ସୂଚନା ଦେଇଛନ୍ତି।
ଏକ ନୂଆ ଧାନକଟା ମେସିନ୍ରେ କୌଣସି ନମ୍ବର ନ ଥିଲା। ଗାଡ଼ି ଚାଳକଙ୍କ ପାଖରେ କୌଣସି କାଗଜପତ୍ର ନ ଥିଲା। ବିନା ପଞ୍ଜୀକରଣରେ ଏହି ମେସିନ୍ ବରଗଡ଼ରୁ ଭୁବନେଶ୍ବରକୁ ଆସିଥିବା ଜଣାପଡିଥିଲା। ବିନା ପଞ୍ଜୀକରଣରେ ଚାଲୁଥିବା ଏହି ଗାଡ଼ିକୁ ମୋଟର ଯାନ ଆଇନ୍ର ଧାରା ୧୯୨ରେ ୫,୦୦୦ ଟଙ୍କା ଜୋରିମାନା କରାଯାଇଥିବା ବେଳେ ବିନା ନମ୍ବରରେ ଡିଲର ଗାଡ଼ିକୁ ବିକ୍ରି କରିଥିବାରୁ ନିର୍ମାତା ଓ ଡିଲର ଆଇନ ଉଲ୍ଲଘଂନ କରିଥିବାରୁ ଏନେଇ ମୋଟର ଯାନ ଆଇନ୍ର ଧାରା ୧୮୧(କ)ରେ ୧,୦୦,୦୦୦ ଟଙ୍କା ଜୋରିମାନା କରାଯାଇଛି।
